王令
寄满子权
吾爱子权诗，苦嚼味不尽。
穷思欲名状，百比无一近。
初如贪追兵，屡请忽许进。
旗旄左右幢，戟剑後先刃。
方争奋拏先，忽睹斩乱狥。
徐驱得平郊，万甲合一阵。
偏裨走起颇，中间坐吴膑。
喊呀斗志酣，彷佛穷敌訒。
前军奔交兵，後马走断紖。
须臾声金收，万噪快一儁。
群降挑戈矛，叩拜乞用衅。
苍黄请命间，窃视不敢瞬。
玄云压空虚，半夜暴霆震。
睡耳起欲掩，惊仆失肝肾。
壮者固已然，况余乃龆龀。
及其久详味，欲吐复自恡。
有如罗百珍，次第嘬嚼顺。
贪丰不辞多，爱美忘余餕。
故其留人口，虽久咽喉润。
何时匹马来，畏爱气两振。
唯其未合间，如不获谢蔺。
望风为此诗，颠倒犹合烬。